Justitsminister Morten Bødskov (S) erklærer sig for første gang parat til at at diskutere en lovændring, der kan få direkte betydning for den 7-årige Im Nielsen og hendes mor fra Aalborg-egnen, der netop er rejst til Thailand som konsekvens af udlændingereglerne.

Men kriteriet er, at der skal være fuld tilslutning fra hele Folketinget til en sådan lovændring, lyder det fra regeringen, der dermed skifter kurs i sagen.

»Hvis vi skal lave noget så grundlæggende som lov med tilbagevirkende kraft på udlændingeområdet, skal alle Folketingets partier være enige. Det er første gang siden palæstinenserloven, at der i givet fald skal laves sådan en lov. Derfor inviterer jeg nu alle partier til møde for at høre deres synspunkter om dette«, meddelte Morten Bødskov i en skriftlig kommentar i aftes.